b"\n_START_ARTICLE_\nEspanyol ng Espanya\n_START_PARAGRAPH_\nAng Espanyol ng Espanya (Espa\xc3\xb1ol de Espa\xc3\xb1a), na kilala rin bilang Espanyol Peninsular (espa\xc3\xb1ol peninsular), Espanyol Iberiko (espa\xc3\xb1ol ib\xc3\xa9rico) o Espanyol Europeo (espa\xc3\xb1ol europeo), ay isa sa mga uring pang-wikain ng Wikang Espanyol na ginagamit sa Tangway Iberiko, taliwas sa Espanyol na ginagamit sa Amerika Latina at mga kapuluan ng Kanarya. Ang kaugnay na katagang Espanyol Kastelyano (espa\xc3\xb1ol castellano) ay kadalasang pantukoy sa pormal na kaurian ng Espanyol na ginagamit sa Espanya._NEWLINE_Sa ponolohiya, ang kapansin-pansing nagtatanging elemento ng Espanyol Peninsular, maliban sa mga nasa bandang timog ng Espanya, ay ang pagpapanatili ng kaibahan sa pagitan ng mga ponemang /s/ (na kinakatawan ng titik \xe2\x9f\xa8s\xe2\x9f\xa9) at /\xce\xb8/ (na kinakatawan ng mga titik \xe2\x9f\xa8z\xe2\x9f\xa9, o \xe2\x9f\xa8c\xe2\x9f\xa9 bago ang \xe2\x9f\xa8e / i\xe2\x9f\xa9). Kadalasan itong tinatawag na distinci\xc3\xb3n (kaibahan) sa Espanyol, habang tinatawag namang seseo ang merger na parehong ponema. Habang ang Espanyol sa Amerika Latina at sa ibang mga bahagi ng katimugan ng Espanya, ang mga titik \xe2\x9f\xa8z\xe2\x9f\xa9, \xe2\x9f\xa8c\xe2\x9f\xa9 bago ang \xe2\x9f\xa8e / i\xe2\x9f\xa9, at \xe2\x9f\xa8s\xe2\x9f\xa9, ay kadalasang binibigkas nang halos katulad sa Ingles o Tagalog na /s/, ang mga wikaing peninsular na may distinci\xc3\xb3n, ang mga titik \xe2\x9f\xa8z\xe2\x9f\xa9, at \xe2\x9f\xa8c\xe2\x9f\xa9 bago ang \xe2\x9f\xa8e / i\xe2\x9f\xa9, ay malinawang binibigkas na [\xce\xb8], halos katumbas ng unang dalawang katinig sa Ingles na think. Ganoon pa man, marami sa mga wikaing Andalus at sa Espanyol sa mga Kapuluang Kanarya ang mga hindi gumagamit ng distinci\xc3\xb3n bilang pangkalahatang tuntunin, ngunit sa halip ay gumagamit ng ceceo o seseo._NEWLINE_Sa agham-anyo (morpolohiya), ang pinaka-kapansin-pansing nagbibigay-kaibahang tampok sa Espanyol Peninsular ay ang paggamit ng panghalip na vosotros (kasama ang pahilig na anyo nitong os) pati ang mga kaayong anyong pandiwa nito para sa ikalawang katauhang pangmaramihang pamilyar.\n_START_SECTION_\nBilinggwismo\n_START_PARAGRAPH_\nSa Espanya, iba't ibang mga wika ang mga ginagamit. Ang castellano o espa\xc3\xb1ol, opisyal na wika sa kabuuan ng bansa, ang nangingibabaw na inang wika sa halos lahat ng mga nagsasariling komunidad (comunidad aut\xc3\xb3noma) ng Espanya. Anim sa labimpitong nagsasariling komunidad ng Espanya ay mayroon, kasama ng Kastelyano (Kastila), na iba pang mga wikang opisyal din."